Boer gewond, verdagte dood na Musina-plaasaanvalArgieffoto: Reint Dykema Lt.kol. Malesela Ledwaba, woordvoerder van die polisie, het gesê een van die verdagtes is in die proses doodgeskiet en ŉ tweede gewond. “Vier verdagtes het omstreeks 06:00 by die huis op die plaas, langs Vernetiaweg, ingekom, die 72-jarige boer met ŉ vuurwapen aangehou en geëis dat hy vuurwapens en die kluissleutels aan hulle oorhandig. Hulle het twee gewere uit die kluis gevat en meer vuurwapens geëis. Toe die boer sê daar is nie nog vuurwapens nie, het hulle op hom geskiet,” het hy gesê. Volgens Ledwaba het die boer sy vuurwapen uitgepluk en teruggeskiet. Een van die verdagtes is op die toneel doodgeskiet, terwyl die ander drie gevlug het. Terwyl hulle gevlug het, het hulle in die boer se seun vasgeloop en hom vasgebind. Die polisie is ontbied en was kort daarna op die toneel. Hulle het die verdagtes agternagesit en een, wat in sy bobeen geskiet is, vasgetrek. Die ander twee verdagtes word steeds gesoek. Die boer is in sy linkerarm en voorkop gewond. Maroela Media verneem die boer is in ŉ ernstige toestand na ŉ hospitaal gehaas, maar Ledwaba kon nie die erns van sy beserings bevestig nie. ŉ Saak van poging tot moord en roof word ondersoek.